Dis-Chem ‘jaag syfers’ met memorandum – kommissie(Argieffoto: Henk Kruger/ANA) Die kommissie vir gelyke indiensneming sê die memorandum wat die apteekgroep Dis-Chem vroeër uitgestuur het, is “nie in die regte gees gedoen nie” en was bloot bedoel om syfers na te jaag. Die memorandum wat deur Dischem se hoof, Ivan Salzman, onderteken is en ŉ moratorium plaas op die indiensneming of bevordering van wit werkers, het ŉ groot debat ontketen. Tabea Kabinde, kommissievoorsitter, sê hoewel Salzman voldoening betreffende demografiese verteenwoordiging gepak het en wetgewing daaroor korrek toegepas het, merk die kommissie op dat gelyke indiensneming en transformasie nie as doelwitte van die maatskappy se sakestrategie geposisioneer word nie. “Dit kan gevolglik lyk na kwaadwillige voldoening,” sê Kabinde. “Die memorandum hanteer gelyke indiensneming as ŉ onderwerp om syfers te jaag, pleks daarvan om die letter en die gees van die wetgewing aan te neem.” Volgens Kabinde lyk dit wel of die Dis-Chem-raad se reaksie billike indiensneming met die waardes en etos van die organisasie laat probeer strook en die kommissie sê dít is belangrik. “Kwaadwillige voldoening is een van die redes waarom die wysigingswetsontwerp op die Wet op Gelyke Indiensneming ter tafel gelê is,” sê Kabinde. Dit moet nog deur pres. Cyril Ramaphosa onderteken word. Die kommissie, wat onder die departement van arbeid val, het vantevore al die stadige pas van transformasie betreur en sê die benadering tot die gelyke indiensneming is tot dusver nie met die nodige dringendheid gedoen om die ekonomie te transformeer nie. Kabinde sê ander uitslae kan nie verwag word as die diegene wat die besluite daaroor neem se benadering nog altyd “kwaadwillige voldoening” aan wetgewing was nie. “Baie van die pogings is bloot gemik op die aanteken van punte om B-BBEE-sertifikate te bekom om toegang tot staatskontrakte te kry – en nie op werklike voldoening nie. Die besluite en gebruike neem nie die gees en etos van gelyke indiensneming aan nie.” Volgens die kommissie moet gelyke indiensneming gesien word as ŉ manier om die transformasieagenda van ŉ onderneming te dryf sodat doelbewuste geleenthede geskep word vir aangewese groepe. Daar moet ook gestreef word na diversiteit, gelykheid, billikheid en inklusiwiteit binne enige werkplek. Op top-, senior, middel en junior bestuursvlak was die bevordering van swart mense nog altyd gekenmerk deur ŉ onvoorspelbare en sporadiese vlak. Op laer vlakke (semi-geskoolde of ongeskoolde werkers) is daar ŉ duidelike hoër persentasie swart mense. Die komitee verwys daarna as die “swart gat-sindroom” en sê dit was sedert die aanvaarding van die Wet op Gelyke Indiensneming 24 jaar gelede die patroon. Die uitgelekte memorandum het verlede week groot woede onder die publiek veroorsaak en daar was onder meer oproepe dat Dis-Chem weens sy houding jeens wit mense geboikot moet word. Dis-Chem het later gesê die memorandum was swak bewoord en dat dit nie die waardes van die maatskappy weerspieël nie. Die maatskappy het ook gesê hy het groot waardering vir al sy werknemers en het verskoning gevra vir die aanstoot wat die memorandum aan sommiges gegee het.